
Културни центар Србије у Паризу
објављује

ЈАВНИ ПОЗИВ

За удружења српске дијаспоре и појединце који желе у просторијама Културног центра реализовати своје програме из области културе и уметности у периоду од октобра 2026. до јуна 2027. године

[bookmark: OLE_LINK1][bookmark: OLE_LINK2]Културни центар Србије у Паризу, почев од октобра 2024. године, обједињено разматрања захтева удружења српске дијаспоре у Француској и Срба који живе у овој земљи за коришћење просторија Културног центра у терминима понедељком. Програме који ће бити прихваћени за реализацију у просторијама Културног центра одабраће стручна комисија састављена од пет чланова. Чланови стручног тима прочитаће све понуђене пројекте и предложити Културном центру списак програма одабраних за реализацију у овој установи.
Предлози пројеката могу бити из следећих области:

· Музички програми (интерпретација, ауторска дела);
· Књижевна представљања;
· [bookmark: _GoBack]Филмска уметност и аудио-визуелно стваралаштво − пројекције и представљањa;
· Позоришна уметност и мањи сценски наступи;
· Уметничка игра (мали формат), улична уметност;
· Врхунски домети стваралаштва уметника српске дијаспоре 
· Тематски панели, трибине, округли столови, програми представљања аутора/дела из различитих области културе, традиције и уметности.

Ликовне изложбе не могу бити предложене на овом конкурсу. Реализација прихваћених програма биће у вечерњим терминима понедељком, с тим да се комплетан програм са свим пратећим активностима мора завршити у договорено време. Датум и термин реализације догађаја биће усаглашени са организаторима догађаја. Културни центар задржава право груписања догађаја, у циљу могуће реализације два програма у истом дану (нпр. први догађај од 18 до 19.30, а други од 20 до 21.30).

Носилац програма обавезује се да просторије Културног центра остави у уредном стању након завршетка програма. У просторијама Културног центра није дозвољена никаква продајна активност, као ни служење хране. Пројекат/програм изабран за реализацију мора бити у целости бесплатан за све посетиоце (лукративна делатност није дозвољена). Културни центар Србије не може учествовати у финансирању и најављивању догађаја изабраних на овом јавном позиву, као ни у позивању публике. Оглашавање и контакт са потенцијалном публику јесу у обавези организатора догађаја. 

Заинтересована удружења и појединци требало би да до 29. септембра 2026. (до поноћи) пошаљу попуњени образац на мејл: info@ccserbie.com са назнаком ЈАВНИ ПОЗИВ.

Техничка опрема која је на располагању у Културном центру Србије: миксета Behringer XENYX 502; појачало Yamaha RX-V530, звучници у галерији (непокретни) Bose Аcoustimass 10 III са пет сателита, звучник (покретни) Marshall Stanmore II (80 W), два бежична микрофона Shure са сталцима за микрофоне, пројектор Benq W2700 (постављен на плафону галерије), пројекционо платно, телевизор са сталком Philips LED 65PUS8545 (димензије екрана 143х80,5 цм), таблет Xiaomi Tactile Pad 6 (11" 256 GB), медија плејер MYPIN HD 4K, четири подна рефлектора с могућношћу промене боје осветљења, седамдесет столица на расклапање, два дрвена стола на расклапање, пластични сто на расклапање.
Листа прихваћених програма биће објављена 9. октобра 2026. године. Програми ће се реализовати у периоду од октобра 2026. до јуна 2027. године.
Културни центар Србије задржава право да током године, у сарадњи са Министарством културе и Министарством спољних послова, иницира поједине додатне програме од посебне важности за Културни центар Србије. 


